  Виталий Пронин Удмуртилэсь данзэ утё биатлонист Ульяна Нигматуллина, куасэн бызьылӥсь Лилия Васильева. Нош толон соосын телефон пыр меӵак герӟаськылӥз Кун Кенешлэн Тӧроез Владимир Невостуев но Кун Кенешысь Физкультурая, спортъя но егитъёсын ужан политикая ялан комиссиен кивалтӥсь, олимпийской шудонъёслэн призёрез Иван Черезов. — Удмуртия котьку но данъяськылӥз аслаз кужмо спортсменъёсыныз Галина Кулаковаен но Тамара Тихоноваен, мукет олипиецъёсын. Удмурт шаер куасэн бызьылӥсьёслэн шаерзы, — шуиз Владимир Невоструев. — Оскиськомы, таиз Олимпиада тӥ понна вунонтэм кылёз. Маджга город но ,Удмурт шаер но тӥледын данъяське. Оскиськомы Валерия Васнецовалэн но ваньмыз умой луоз но одно ик вуоно Олимпиадаын бызьылоз на шуыса. Вормонъёс сӥзем сяна, Кун Кенешлэн Тӧроез спортсменъёслэн улэм-вылэменызы, отысь куазьлэн аспӧртэмлыкез, Олимпиадалэн омырез сярысь тунсыкъяськиз на. Тау сюлмаськемды понна, интыяськимы умой, нимаз комнатаосын улӥськомы, нош куазь татын зэмзэ но лек, Ижын кезьыт нуналъёс кадь, чидатэк витиськомы нырысетӥ стартэз. Котькуд нунал анай-атайёсмылы жингыртӥськомы, соос но стартъёслэсь кутскемзэс витё. Кезьыт но кӧс куазьлы луыса, куасъёсмы каллен нуо, куас сюресъёс туж гурезё, 250 метр меӵ гурезе тубоно, таӵе секыт бызён сюресъёс дуннеын ик ӧвӧл кадь. Но ми вань кужыммес сётомы, тыршомы! — шуизы спортсменъёсмы. Олимпиадалэсь усьтӥськонэз алигес гинэ кутскиз ке но, командаен шудонъёс ӵукнаысен мыно ни. Нош ӵуказе стартэ потозы биатлонистъёс суро эстафета бордысен. Командае пыртэмын Ульяна Нигматуллина но. Валентина Емельянова Теги: пекин  